भारत के शुरुआती 3 विकेट अहम होंगे : गुल  
गुल ने कहा कि उनकी टीम का गेंदबाजी आक्रमण काफी मजबूत है जिसकी बदौलत वे घरेलू टीम के शीर्ष क्रम को ध्वस्त करने की कोशिश करेंगे।
पाकिस्तानी तेज गेंदबाज उमर गुल ने सोमवार को कहा कि भारत के शुरूआती तीन विकेट बुधवार को होने वाले भारत-पाकिस्तान क्रिकेट विश्व कप सेमीफाइनल के परिणाम के लिए अहम होंगे।  भारत के खिलाफ होने वाले क्रिकेट विश्वकप सेमीफाइनल से पहले उन्होंने कहा कि उनकी टीम का गेंदबाजी आक्रमण काफी मजबूत है जिसकी बदौलत वे घरेलू टीम के शीर्ष क्रम को ध्वस्त करने की कोशिश करेंगे।  उन्होंने कहा कि यह मैच भारत की बल्लेबाजी और पाकिस्तान की गेंदबाजी के बीच होगा जिसमें उनकी टीम विश्वकप में अपने चिर प्रतिद्वंद्वी के खिलाफ सभी चार मैचों में मिली हार के सिलसिले को समाप्त करने का प्रयास करेगी।  गुल ने अपनी टीम के दो घंटे तक हुए अभ्यास सत्र के बाद कहा, उनका :भारत: का बल्लेबाजी क्रम काफी मजबूत है लेकिन हमारी गेंदबाजी भी बहुत अच्छी है। कप्तान शाहिद अफरीदी सबसे ज्यादा विकेट चटकाने वाले खिलाड़ी हैं। हमारी गेंदबाजी से हमें थोड़ा फायदा होगा लेकिन मैं क्वार्टरफाइनल में बल्लेबाजों के खेल से खुश हूं। टूर्नामेंट में अभी तक 14 विकेट चटकाने वाले गुल से जब पूछा गया कि वह सचिन तेंदुलकर और वीरेंद्र सहवाग की आक्रामक सलामी जोड़ी के सामने कौन सी रणनीति अपनायेंगे तो उन्होंने कहा, हमारे लिए भारत के शीर्ष तीन विकेट बहुत महत्वपूर्ण हैं। भारत शीर्ष तीन बल्लेबाजों पर निर्भर है। मैं अच्छी फार्म में हूं और ये तीन विकेट चटकाने की कोशिश करूंगा।  भारतीय कप्तान महेंद्र सिंह धोनी ने कहा था कि क्रिकेट प्रशंसकों को देखते हुए भारत और पाकिस्तान का मैच फाइनल से ज्यादा बड़ा है और गुल ने भी इस पर सहमति जताई। गुल ने कहा, धोनी ने जो कहा है, वह उनकी तरफ से नहीं है बल्कि भारतीय लोगों की उम्मीदों को देखकर उन्होंने यह बात कही। खिलाड़ी के लिए फाइनल से बड़ा कोई मैच नहीं हो सकता। उन्होंने कहा, हमारे लोगों को लगता है कि हमें प्रत्येक मैच में भारत को हराना चाहिए। इस हिसाब से यह हमारे लिये भी फाइनल है और हमें उम्मीद है कि हम अच्छा खेलकर भारत को हरा सकते हैं।